A Magyar  Idegsebész  Társaság
2004. március 19-i
Vezetőségi  Ülésének  Jegyzőkönyve

Az ülés ideje:		2004. március 19. 1300 óra
Az ülés helye:	Budapest, O.I.T.I. Főigazgatói Tárgyaló

Az ülés résztvevői:			Dr. Fedorcsák Imre elnök,	
		Dr. Büki András titkár,	
		Dr. Barzó Pál,	
	Prof.	Dr. Bodosi Mihály,	
	Prof.	Dr. Nyáry István,	
		Dr. Vajda János,	
		Dr. Dobai József jegyző,	

Az ülésről távol volt: 	Prof. Dr. Dóczi Tamás, aki Dr. Büki Andrással egyeztette a napirendi pontokkal kapcsolatos állásfoglalását, Dr. Mucsi Zoltán pénztáros, Dr. Szikora István, Dr. Veres Róbert tagok írásbeli nyilatkozatot küldtek, Prof. Dr. Csécsey György értesítést nem kapta meg, de Dr. Fedorcsák Imre telefonon felhívta, és ezen keresztül véleményt nyilvánított a napirendi pontokhoz. 
Dr. Szkaliczky Zoltán külföldön tartózkodik, Dr. Vidovszky Tamás történész lemondott a funkicójáról. 	
A jegyzőkönyvet vezette: Dr. Dobai József 				

Napirendi pontok Az elnök előzetesen a meghívóval elküldte: 

I./		MIT-CODMAN Díj alapítás, pályázási feltételek megbeszélése	
II./		MIT honlap végleges kialakítása	
III./		Vidovszky Tamás lemondott, új történész választása	
IV./		Pénzügyi beszámoló

Pótlólag beiktatott napirendi pont: 
	
V./		Német-magyar kongresszusról tájékoztatás	

Az elnök az ülést megnyitja. 

Ad I. 	MIT pályázati felhívása

Dr. Büki ismerteti, hogy a M.I.T. az Aesculap díj mintájára a Codman cég szponzorálásával írt ki pályázatot, melynek tervezetét ismertette. A pályázat “idegtudományokra” szólna, a  részvétel feltétele a M.I.T. tagság, a költségeket a Codman cég fedezi. 

Az elnök a felhasználásból a bruttó személyi felhasználás kivételét javasolja. 

Prof. Nyáry: a fiatal idegsebészek publikációs tevékenységek támogatására javasolja a díjat. 

Többen azt javasolják, hogy a kongresszusi támogatás is legyen benne. 

Prof. Nyáry változatlanul ragaszkodik a publikációs támogatáshoz, de feltétel legyen, hogy impakt faktoros folyóiratban jelenjen meg a cikk. 
További vita alakult ki a publikációs felhasználás kritériumairól. 

Dr. Vajda szerint legyen kompromisszum: legyen a publikációs tevékenység is, de ne csak az. 

Közös vélemény: hogy a kongresszusi részvétel, utiköltség támogatásnak feltétele a támogatás. A könyv, műszer beszerzését nem tartják támogatandónak, a korábban felvetettekkel ellentétben. 

Dr. Büki az előző javaslatok alapján a korrigált szöveg elkészítését vállalta (Eközben beszélt az Elnök Csécsey prof.-fal telefonon, aki nyilatkozott a napirendi pontok egyetértéséről). 

Elnök ismerteti, hogy minden évben lenne egy elnöki beszámolóval egybekötött közgyűlés, és ezen lenne kihirdetve a díjnyertes, aki megtartaná az előadását a pályamunkájáról.

A megbeszélés alapján a vezetőség úgy döntött, hogy december hó második hetében lenne a közgyűlés. 

Ad. III. Történész funkció 

Az elnök ismerteti, hogy Dr. Vidovszky Tamás nyugdíjba visszavonulása miatt lemondott történész funkciójáról is, és Prof. Dr. Kopa Jánost javasolja erre a funkcióra. 

Prof. Nyáry és Dr. Vajda inkább Dr. Bobest Mátyást javasolja történésznek. 

Prof. Bodosi felveti Dr. Török Pál személyét is, de Prof. Nyáry szerint vele régen megszakadt a kapcsolata a társaságnak. 

Prof. Bodosi szerint Prof. Kopának sok személlyel volt kapcsolata, akinek anyagát össze tudná foglalni. 

Dr. Barzó ezt azzal támasztja alá, hogy Prof. Kopával könnyebben lehet kapcsolatot felvenni. 

Az elnök és Prof. Nyáry szerint Dr. Bobesttel is könnyű a kapcsolatfelvétel. 

A vezetőség döntése végülis, hogy Dr. Bobest Mátyást kérik fel elsősorban a történészi funkció elvállalására, ha nem vállalja, Prof. Dr. Kopa Jánost kérik fel erre. 

Ad. V.  Német-magyar kongresszus (futballmérkőzés)

Az elnök ismerteti a szervezéssel kapcsolatos német levelet. Ebben leírják tervüket, hogy a bern-i német-magyar VB döntő 50. évfordulójának emlékére szerveznének egy német-magyar idegsebész futballmérkőzést a kongresszus keretében, ezt korhű mezben történne, aminek költségeit a felek maguk vállalnák. Dr. Erős tárgyalt az Adidas céggel, akik kedvezményesen 10.000 Ft/mez áron legyártanák a mezeket, ez 6 fő esetében 60e Ft-t jelentene. 
Felvetődik, hogy több személyt kellene beszervezni, nem 6 főt, erre kért az Elnök még javaslatokat. Felvetődött, hogy az eddigi nevek mellé a debrecenieket is meg kellene kérdezni. 

Prof. Nyáry szerint 10 főt tervezzünk, ezt kalkuláljuk be. 

A tagság a javaslatot egyhangúlag elfogadja. 

Ad. IV.  Pénztárosi funkció 

Az elnök ismerteti, hogy a befizetések miatt több reklamáció jött újból. ennek megoldására javasolja, hogy a mindenkori elnök helyén legyen a pénztáros. Ezzel kapcsolatosan Dr. Mucsi írásbeli véleményét elküldte. 

Prof. Bodosi szerint először hozza meg a vezetőség a döntést, és ennek lebonyolításával valakit meg kellene bízni. 

Az elnök ismerteti, hogy Dr. Bagóval és Dr. Váradyval beszélt erről, ők vállalnák a funkciót. 

Dr. Barzó és Prof. Bodosi szerint az O.I.T.I.-ben dolgozó vezetőségi tagok mérlegeljenek, hogy ki lenne alkalmasabb erre a posztra. 

Dr. Vajda szerint Dr. Váradynak most fejeződik be a Ph.D.-je, ezért ő kevésbé megterhelt feladatokkal. 

A vezetőség ezt a javaslatot egyöntetű igen szavazattal elfogadta. 

Az elnök a napirendi ponton kívül ismerteti, hogy Dr. Váradynak jelezték a németek, hogy az előadás címekben kis változtatásokat szeretnének. 
A pályázattal kapcsolatosan: a pályázat neve Codman lenne, ezt a J. Neuroscience-ben hirdetni kellene. A díjkiosztásra a cég képviseletét okvetlenül meg kellene hívni. 

Ezeket a vezetőség tudomásul vette. 

Dr. Büki felveti, hogy jövő év szeptember első hetében szerveznék meg a Pannon Symposiumot és ezzel együtt a következő M.I.T. kongresszust is. Kérdés, hogy mi legyen a kongresszus témája? Felveti a posttraumás következményeket. 

Többen megjegyzik, hogy 1998-ban a Debrecen-i kongresszuson volt a fő téma a koponya trauma. 

Dr. Büki azonban ismét felveti, hogy ők a posttraumás következményekre gondoltak elsősorban (pl.: hydrocephalus, rehabilitáció stb.) 

A vezetőség ezt egyöntetűen jónak tartja. 

Dr. Büki javasolja, hogy az előadások két nyelven történnének: első napon magyar, 2. napon angol nyelven. 
A Pannon Symposiummal az összevonást finanszírozási és előadói vonatkozásban megfontolandónak tartja. 

A két program összevonását mindenki helyesli, közgyűléssel a kongresszust nem kellene megterhelni, így 2 nap megtartható lenne, ne legyen hosszabb a kongresszus. 2005. szeptemberének első két hetében kellene a kongresszust megszervezni. 

Prof. Nyáry: a Winter Meeting, E.A.N.S. kurzus jól sikerült, ezért a M.I.T. nevében a vezetőség a szervezőknek (Dr. Büki András, Prof. Dr. Dóczi Tamás, Dr. Fedorcsák Imre) köszönetet nyilvánítson. 

Ezt a vezetőség egyhangúlag elfogadta és a M.I.T. vezetősége a Winter Meeting és az E.A.N.S. kongresszus kiváló megszervezéséből adódó sikeres megtörténte miatt Dr. Büki Andrásnak, Prof. Dr. Dóczi Tamásnak és Dr. Fedorcsák Imrének köszönetét nyilvánítja ki. 

Az elnök ismerteti, hogy most fog tárgyalni a szervezést lebonyolító céggel, úgy néz ki, hogy kb. 3000 USD-t fognak visszaküldeni az E.A.N.S.-nak. 

Ad. II. 	Honlap 

Dr. Barzó javasolja, hogy a honlap elérhetőségét levélben mindenkinek el kellene küldeni, mert  még mindig nincs mindenki rajta. Kérdés, hogy egyes reklámért egyes cégek fizessenek-e vagy sem a M.I.T.-nek. 

Prof. Nyáry szerint ne, mivel a társaság tudományos társaság. Felvetődik az adó kérdése is. 

Dr. Vajda azt javasolja, hogy a költségek térítése legyen esetleg a hirdetési lehetőség feltétele. 

Prof. Nyáry hangsúlyozza, hogy az E.A.N.S. vezetősége tiltakozik a hirdetések ellen. 

További vita alakult ki ezzel kapcsolatosan. A link elfogadását tartják inkább elfogadhatónak, de pénzt ne kérjünk, csak költségeket fizessenek ki. 

Prof. Nyáry szerint utána kellene nézni az APEH-nél is a kérdésnek. 

Az elnök ismerteti még, hogy több uniós országban csak az mehet szakvizsgára, aki az írásbeli E.A.N.S. vizsgát leteszi. Ez nincs a kurzuson való részvételhez kötve, ezt meg kellene fontolni nekünk is.

Prof. Bodosi: Az I.Sz.K. dönthet ebben a kérdésben, de ezt időben be kell jelenteni, hogy a jelölt felkészülhessen.

A vezetőség egyhangúlag ezt megfontolandónak és bevezetendőnek tartja. 

Az elnök az ülést bezárja. 

Budapest, 2004. március 19.

		Dr. Dobai József	
		M.I.T. jegyzője